Nariadenie Slovenskej národnej rady č. 50 zo dňa 5. júna 1945 o národnej správe
Citované podľa:
Štefan Šutaj, Peter Mosný, Milan Olejník, Prezidentské dekréty Edvarda Beneša v povojnovom Slovensku (Veda, vydavateľstvo SAV Brat 2002)

Slovenská národná rada uzniesla sa na tomto nariadení:
 §1 Všetok majetok osôb štátne nespoľahlivých, nachádzajúci sa na území Slovenska, sa štátom zaisťuje a dáva sa pod národnú správu.
 §2
 (1) Štátom sa ďalej zaisťuje a dáva sa pod národnú správu, vyjmúc hnuteľného a nehnuteľného pôdohospodárskeho majetku, ako aj zvrškov a bytového zariadenia vôbec, všetok majetok, ktorý bol nadobudnutý buď podľa fašistických právnych noriem o národnej, rasovej alebo politickej perzekúcii, buď súkromnoprávnou zmluvou uzavretou po 29. septembri 1938 pod tlakom okupácie alebo národnej, rasovej alebo politickej perzekúcie, a to aj vtedy, keď takýto majetok bol prevedený na osoby tretie.
 (2) Národná správa podľa tohto paragrafu nemá sa uvaliť na majetky, ktoré spôsobom uvedeným v ods. l nadobudol štát alebo iné verejnoprávne korporácie a ústavy, ak tieto majetky slúžia štátnym alebo iným verejným účelom.
 §3 Štátom sa majú zaistiť a dať pod národnú správu tiež všetky majetkové podstaty a podniky (závody), u ktorých toto opatrenie vyžadujú celkové verejné alebo hospodárske záujmy, najmä, ak ide o majetkové podstaty, podniky alebo závody opustené alebo také, ktoré sú v držbe, nájme alebo správe osôb nepriateľských a štátne nespoľahlivých.
 §4 Za osoby štátne nespoľahlivé sa považujú:
 a) osoby národnosti nemeckej alebo maďarskej, pokiaľ nepreukážu, že sa aktívne zúčastnili boja proti Nemecku alebo Maďarsku, alebo že závažne prispeli k tomu, aby bola znovu nadobudnutá sloboda Československej republiky a slovenského a českého národa,
 b) osoby, ktoré akýmkoľvek spôsobom spolupôsobili pri rozbití a okupovaní Československej republiky alebo jej častí, pri potlačení demokratických slobôd zavedením fašistického režimu, alebo tomu napomáhali, ktoré počas rozbitia a okupácie Československej republiky akýmkoľvek spôsobom aktívne podporovali fašistický režim alebo nemeckých a maďarských okupantov a ktoré trvanie fašistického režimu alebo nemeckej alebo maďarskej okupácie snažili sa akýmkoľvek spôsobom, najmä marením a potlačovaním oslobodeneckého boja slovenského a českého národa, predĺžiť. Za takéto osoby treba považovať najmä význačnejších politických činiteľov fašistického režimu, význačných činiteľov a funkcionárov akýchkoľvek fašistických spolkov a organizácií a ďalej tie osoby, ktoré úmyselne a vedome pomáhali v bankových, priemyselných, obchodných, pôdohospodárskych a podobných podnikoch a hospodárskych a ústavoch všetkého druhu nemeckému alebo maďarskému vedeniu vojny.
 §5 Za štátne nespoľahlivé z osôb právnických sa považujú tie, ktorých správne orgány vykonávali činnosť uvedenú v § 4 písm. b), alebo v ktorých kapitálovú alebo majetkovú účasť vlastnia alebo majú v držbe osoby uvedené v § 4.
 §6 Pre posúdenie príslušnosti k nemeckej alebo maďarskej národnosti je rozhodujúci najmä jazyk užívaný v rodinnom styku alebo príslušnosť k maďarskej alebo nemeckej politickej strane po 6. októbri 1938, alebo priznanie národnosti pri poslednom sčítaní ľudu.
 §7 Národnú správu uvaľuje:
 a) u podnikov banských a hutných povereník Slovenskej národnej rady pre priemysel a obchod;
 b) u podnikov priemyslových, obchodných, živnostenských a iných výrobných
 1. pri počte zamestnancov do 20, ak obrat neprevyšuje 1,000.000 K, národný výbor,
 2. pri počte zamestnancov do 50, ak obrat neprevyšuje 3,000.000 K, okresný národný výbor,
 3 pri vyššom počte zamestnancov alebo vyššom obrate, ak ide o priemysel potravín a nápojov a vo výkupných organizáciách povereník Slovenskej národnej rady pre výživu a zásobovanie a vo všetkých ostatných prípadoch povereník Slovenskej národnej rady pre priemysel a obchod; pri určovaní počtu zamestnancov rozhoduje normálna prevádzka z roku 1943; pri obrate treba rozumieť obrat za rok 1943;
 c) u obytných domov a stavebných parciel, pokiaľ nie sú príslušenstvom živnostenského alebo pôdohospodárskeho podniku, národný výbor;
 d) u všetkých ostatných majetkov okrem pôdohospodárskych a lesných majetkov
 1. pri hodnote majetkovej podstaty do 100.000 K národný výbor,
 2. do 500.000 K okresný národný výbor,
 3. pri vyššej hodnote príslušný povereník Slovenskej národnej rady.
 §8 Rozhodnutie podľa § 7 písm. a) a b) na návrh závodného výboru (závodnej rady) a po vyjadrení národného výboru.
 §9 Ak hrozí nebezpečie zo zameškania, najmä ak ide o majetok alebo podnik opustený, alebo ak zasahujú do majetkovej podstaty alebo podniku osoby nepriateľské alebo štátne nespoľahlivé, sú okresné národné výbory oprávnené i pri príslušnosti iného orgánu v zmysle § 7 menovať dočasného národného správcu až do rozhodnutia príslušného orgánu podľa § 7.
 §10
 (1) Príslušný povereník Slovenskej národnej rady môže, ak to vyžaduje verejný záujem, zmeniť rozhodnutie národného výboru alebo okresného národného výboru o uvalení národnej správy alebo o menovaní národných správcov a urobiť iné opatrenia. Pred takýmto opatrením musí však vypočuť príslušný národný výbor, prípadne okresný národný výbor.
 (2) Príslušný povereník Slovenskej národnej rady urobí tiež potrebné opatrenia na uvalenie národnej správy tam, kde príslušný národný výbor alebo okresný národný výbor tak neučinil.
 §11
 (1) Dočasná národná správa sa uvalí na všetky družstvá na dobu, kým členstva družstiev si nezvolia podľa stanov nové správne orgány.
 (2) Dočasnú národnú správu uvaľuje národný výbor u družstiev, ktorých pôsobnosť nepresahuje obvod obce alebo mesta; okresný národný výbor u družstiev, ktorých pôsobnosť presahuje obvod obce alebo mesta, avšak nepresahuje obvod okresu; u ostatných družstiev, ak ide o družstvá stavebné a bytové, povereník Slovenskej národnej rady pre sociálnu starostlivosť, ak ide o družstvá pre pôdohospodársku prvovýrobu, povereník Slovenskej národnej rady pre pôdohospodárstvo a pozemkovú reformu a ak ide o ostatné družstvá, povereník Slovenskej národnej rady pre priemysel a obchod.
 (3) Dočasná národná správa pred prevedením volieb nových správnych orgánov podľa ods. l je povinná preveriť členov družstva z hľadiska politickej a národnej spoľahlivosti a preskúmať aj spôsob nadobudnutia členských podielov.
 (4) Dočasná národná správa podľa tohto paragrafu sa nezavedie tam, kde už bola alebo má sa zaviesť podľa § 5.
 §12 Príslušný povereník Slovenskej národnej rady môže v zmysle §§ l až 5 uvaliť národnú správu tiež na verejnoprávne korporácie, záujmové a hospodárske organizácie a ústavy.
 §13
 (1) Výmer o uvalení a zrušení národnej správy, o ustanovení a odvolaní národných správcov treba vydať písomne.
 (2) Odpis výmeru má sa hneď doručiť príslušnému povereníctvu Slovenskej národnej rady.
 §14 Na základe výmeru vydaného podľa § 13 vykoná z úradnej moci
 a) u nehnuteľností príslušný pozemnoknižný súd zápis poznámky národnej správy v pozemkových knihách,
 b) u banských oprávnení príslušný súd respektíve úrad zápis poznámky národnej správy v banských knihách a záznamoch,
 c) u železničných telies príslušný súd zápis poznámky národnej správy v železničných knihách,
 d) u podnikov, závodov zapísaných do firemného registra príslušný firemný súd zápis národnej správy a mena správcu, prípadne správcov do firemného registra.
 §15
 (1) Národným správcom možno ustanoviť len osobu národne a štátne spoľahlivú, s patričnými odbornými a praktickými znalosťami. Pri výbere národných správcov má sa prihliadnuť ku schopným zamestnancom závodov.
 (2) Národným správcom zásadne nemá byť ustanovený ani dlžník, ani veriteľ majetkovej podstaty, podniku (závodu).
 (3) Národným správcom nemožno menovať člena vlády Československej republiky, člena alebo povereníka Slovenskej národnej rady.
 (4) Národným správcom nemožno menovať ani člena národného výboru, ani úradníka orgánu príslušného podľa § 7.
 §16 Ak to vyžaduje rozsah a veľkosť majetkovej podstaty alebo podniku, môže orgán príslušný podľa § 7 menovať za národného správcu zbor, najviac 5-členný.
 §17 Pred nastúpením úradu zloží národný správca sľub orgánu príslušnému podľa § 7, že bude plniť svoje povinnosti svedomito, so starostlivosťou riadneho hospodára a v súlade s hospodárskymi a inými verejnými záujmami.
 §18 Pri výkone svojej funkcie má národný správca postavenie verejného orgánu.
 § 19 Všetky právne úkony majiteľov, držiteľov, nájomcov a správcov majetkov daných pod národnú správu, týchto majetkov sa týkajúce, vykonané po nadobudnutí účinnosti tohto nariadenia sú neplatné. Doterajší majitelia, držitelia, nájomci a správcovia majetkov daných pod národnú správu nesmú zasahovať do konania národného správcu.
 §20
 (1) Národný správca spravuje majetok daný pod národnú správu a zastupuje ho navonok. K úkonom osobitnej dôležitosti potrebuje súhlas orgánu príslušného podľa § 7.
 (2) Národný správca je povinný konať so starostlivosťou riadneho hospodára a je zodpovedný za škodu, ktorá by vznikla zo zanedbania jeho povinností.
 §21 Orgán príslušný podľa § 7 dozerá na činnosť národného správcu. Národný správca je povinný tomuto orgánu skladať zo svojho hospodárenia účty v lehotách mu určených a podať kedykoľvek potrebné alebo vyžiadané správy a vysvetlenia.
 §22 Národný správca má nárok na náhradu hotových výdavkov a na odmenu, ktorej výšku určuje orgán príslušný podľa § 7 podľa smerníc dohodnutých a vydaných príslušnými povereníctvami Slovenskej národnej rady. Tieto náklady idú na ťarchu spravovanej podstaty.
 §23
 (1) Proti rozhodnutiu národného výboru je prípustné odvolanie k okresnému národnému výboru, ktorý rozhoduje s konečnou platnosťou.
 (2) Proti prvostupňovému rozhodnutiu okresného národného výboru je prípustné odvolanie k príslušnému povereníkovi Slovenskej národnej rady, ktorý rozhoduje s konečnou platnosťou.
 (3) Odvolanie nemá odkladný účinok.
 (4) Sťažnosť na Najvyšší správny súd sa nepripúšťa.
 §24 Ak nejde o čin prísnejšie trestný, potresce sa pre prečin trestom na slobode do 5 rokov a peňažným trestom do 10 miliónov K, prípadne úplným alebo čiastočným konfiškovaním majetku.
 a) každý, kto poruší alebo obíde ustanovenia tohto nariadenia, najmä ten, kto ruší alebo znemožňuje oprávnenú činnosť národného správcu,
 b) národný správca, ak poruší úmyselne alebo z hrubej nedbanlivosti niektorú z povinností uložených mu predchádzajúcimi ustanoveniami.
 §25 Zrušuje sa nariadenie Slovenskej národnej rady č. 11/1944 Zb. n. SNR.
 §26 Ustanoveniami tohto nariadenia nie je dotknutá platnosť nariadenia Predsedníctva Slovenskej národnej rady č. 4/1945 Zb. n. SNR.
 §27 Toto nariadenie vykoná Zbor povereníkov Slovenskej národnej rady.

Šmidke v. r.

Dr. Lettrich v. r.